དེ་འཆད་པ་ལའང་རྣམ་པ་གཉིས་ཏེ།སྤྱིར་ཞི་བདེ་ཟེར་བ་དེ་འཚེ་བ་མེད་པའི་ལམ་ཞིག་ལ་གོ་དགོས།ཡིན་ཡང་དེང་རབས་ཀྱི་འཛམ་གླིང་སྤྱིས་འདོད་པའི་ཞི་བདེ་དང་ནང་པ་སངས་རྒྱས་པའི་ཆོས་གཞུང་ཁག་ནས་བཤད་པའི་ཞི་བདེ་དེ་གཉིས་ཀྱི་ཁྱབ་ཆེ་ཆུང་དང་ཚད་མཐོ་མིན་གྱི་ཁྱད་པར་ཡོད།དེང་རབས་པ་རྣམས་ཀྱིས་འདོད་པའི་འཛམ་གླིང་ཞི་བདེ་ནི་གཙོ་བོ་ཡུལ་ལུང་ཕན་ཚུན་དང་།མི་རིགས་ཕན་ཚུན།དེ་བཞིན་རྒྱལ་ཁབ་ཕན་ཚུན་བར་འཁྲུག་རྩོད་དང་།ནད་ཡམས།མུ་གེ་མེད་པ།མདོར་ན་ཕྱིའི་ལུས་ངག་གཉིས་ཀྱི་སྒོ་ནས་གཞན་ཕ་རོལ་པོར་མི་འཚེ་བ་དང་གནོད་པ་མེད་པ་ཞིག་ལ་ཟེར་རོ།ནང་པ་སངས་རྒྱས་པའི་ཆོས་གཞུང་ཁག་ནས་བཤད་པའི་ཞི་བདེ་ནི་དེང་རབས་པ་རྣམས་ཀྱི་བཤད་ཚུལ་དེ་ཙམ་དུ་མ་ཟད།གཙོ་བོ་ནང་སེམས་ཀྱི་སྟེང་གི་ཉོན་མོངས་པ་དང་མི་ཤེས་པའི་རྒྱུ་ལས་བྱུང་བའི་འདོད་ཆགས་དང་ཁོང་ཁྲོ།ང་རྒྱལ་དང་ཕྲག་དོག་ལ་སོགས་པའི་རྩུབ་རེག་ཐམས་ཅད་ཞི་ནས།དེའི་འབྲས་རྟགས་སུ་སིམ་པའི་མྱོང་བའམ་བདེ་བ་ཁྱད་པར་བ་ཞིག་སྐྱེས་པ་ལ་ཞི་བདེ་ཞེས་འདོད།ལྷག་ཏུ་དེང་སྐབས་ཀྱི་མཐོང་ཆོས་སུ་ཡོད་པའི་མ་ཞི་བ་ལས་བྱུང་བའི་སྡུག་བསྔལ་ཐམས་ཅད་ཀྱི་ཉེ་རྒྱུ་དེ་བཀག་ནས་བཤད་ཡོད་དེ།མྱ་ངན་ལས་འདས་པའི་མདོ་ལས།རབ་ཏུ་ཞི་བ་དེ་བདེའོ།ཞེས་དང་།དེ་དག་ཉེ་བར་ཞི་བ་བདེ།ཞེས་གསུང་པ་ལྟར་ཕྱིའི་ལུས་ཀྱི་ཐོག་ནས་སྲོག་མ་བཅད་པ་དང་།མ་བྱིན་པར་མི་ལེན་པ།མི་ཚངས་པར་མི་སྤྱོད་པ།ངག་གི་ཐོག་ནས་རྫུན།ཕྲ་མ།ཚིག་རྩུབ་མ་སྨྲས་པ་དེ་ཙམ་གྱིས་མི་ཆོག་པ།གཙོ་བོ་ནང་སེམས་ཀྱི་སྒོ་ནས་རང་ལས་ཐ་དད་པའི་སྲོག་ལྡན་ཐམས་ཅད་ལ་བརྣབ་སེམས་དང་།གནོད་སེམས།ལོག་ལྟ།འདོད་ཆགས།ཞེ་སྡང་།ང་རྒྱལ།འགྲན་སེམས།ཁོང་ཁྲོ་ལ་སོགས་པ་དེ་རྣམས་མངོན་འགྱུར་དང་བག་ལ་ཞ་བ་གང་དུ་ཡང་མེད་པར་བཟོས་ཏེ་ལུས་ངག་ཡིད་གསུམ་གྱི་ཐོག་ནས་སྲོག་ལྡན་སྐྱེ་འགྲོ་ཐམས་ཅད་ལ་གནོད་པའི་བྱ་བ་ངན་པ་མཐའ་དག་རབ་ཏུ་ཞི་བ།དེ་ལས་རང་སེམས་སུ་ཡང་བདེ་བ་ཁྱད་པར་བ་ཞིག་སྐྱེས་པ་འདི་ཉིད་ནང་པ་སངས་རྒྱས་ཀྱི་ཞི་བདེ་ཡིན།